**Likumprojekta**

**„Grozījumi Tiesu izpildītāju likumā”**

**sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | Likumprojekts izstrādāts pēc Tieslietu ministrijas iniciatīvas. |
| 2. | | Pašreizējā situācija un problēmas | Saskaņā ar Tiesu izpildītāju likuma 144. pantu zvērinātam tiesu izpildītājam ir atsevišķs depozīta konts kredītiestādē, kurā tiek glabāti no parādniekiem piedzītie naudas līdzekļi un citas summas, kas pienākas ieinteresētajām personām (depozītu summas). Zvērināts tiesu izpildītājs kontu kredītiestādē atver uz sava vārda, noslēdzot konta apkalpošanas līgumu.  Pamatojoties uz minēto, uzsākot darbību, zvērināts tiesu izpildītājs pēc savas izvēles kādā no kredītiestādēm atver atsevišķu kontu, kurā tiek glabāti no parādniekiem piedzītie naudas līdzekļi un citas summas, kas pienākas ieinteresētajām personām:  - pamatojoties uz izpildu dokumentiem piedzītie naudas līdzekļi;  - piedzinēja iemaksātie sprieduma izpildes izdevumi apmērā, kāds nepieciešams izpildes uzsākšanai piedzinēja norādītajā veidā (saskaņā ar Civilprocesa likuma 567. panta pirmo daļu);  - nekustamā īpašuma un kuģa pirkuma nodrošinājums (saskaņā ar Civilprocesa likuma 587. panta trešo daļu un 607. panta pirmo daļu);  - kustamas mantas un nekustama īpašuma pārdošanas rezultātā saņemtie naudas līdzekļi;  - prasības nodrošinājuma summas (saskaņā ar Civilprocesa likuma 142. panta otro daļu).  Lai gan saskaņā ar Tiesu izpildītāju likumā noteikto depozīta kontu kredītiestādē zvērināts tiesu izpildītājs atver uz sava vārda, depozīta konts kredītiestādē nav zvērināta tiesu izpildītāja personīgais konts, bet gan zvērināta tiesu izpildītāja kā amatpersonas darbības nodrošināšanai atvērts konts. Tajā esošo līdzekļu īpašnieki ir piedzinēji, parādnieki un citas ieinteresētās personas, kas lūgušas tiesu izpildītāju veikt kādas likumā minētās darbības.  Saskaņā ar Tiesu izpildītāju likumu, uz naudas līdzekļiem, kas atrodas zvērināta tiesu izpildītāja depozīta kontā kredītiestādē, nevar vērst piedziņu zvērināta tiesu izpildītāja parādu segšanai, un šie naudas līdzekļi zvērināta tiesu izpildītāja nāves gadījumā neietilpst mantojuma masā (likuma 145. panta pirmā daļa). Savukārt gadījumā, ja zvērināts tiesu izpildītājs tiek atcelts vai atstādināts no amata, kā arī zvērināta tiesu izpildītāja nāves vai ilgstošas slimības gadījumā depozīta konts kredītiestādē un citas depozītu summas saskaņā ar tieslietu ministra rīkojumu pāriet rīkojumā noteiktajam zvērinātam tiesu izpildītājam (likuma 145. panta otrā daļa).  Depozīta kontā esošo naudas līdzekļu uzskaitei zvērināts tiesu izpildītājs katram gadam iekārto depozītu summu uzskaites grāmatu. Depozītu summu uzskaites grāmatas aizpildīšanas kārtība noteikta Tiesu izpildītāju likuma 147. pantā.  Tāpat, uzsākot darbību zvērināts tiesu izpildītājs pēc savas izvēles kādā no kredītiestādēm atver kontu saimnieciskās darbības uzskaitei. Saimnieciskās darbības konta naudas līdzekļu uzskaiti zvērināts tiesu izpildītājs veic saskaņā ar tiesību aktiem, kuri attiecas uz pašnodarbinātām personām.  Šobrīd praktizē 89 zvērināti tiesu izpildītāji. Katram zvērinātam tiesu izpildītājam ir vairāki konti – gan depozīta konts, gan saimnieciskās darbības konts, un tie tiek turēti dažādās kredītiestādēs.  Saskaņā ar Latvijas Zvērinātu tiesu izpildītāju padomes 2003. gada 7. martā apstiprinātajiem metodiskajiem norādījumiem „Tiesu izpildītāja saimnieciskās un finansiālās darbības noteikumi” no summas, ko kredītiestāde ieskaita par kontā esošo naudas līdzekļu atlikumu par tekošo mēnesi, ir atņemami izdevumi, kas saitīti ar konta apkalpošanu (konta uzturēšanu). Atlikums pārskaitāms saimnieciskās darbības kontā. Atbilstoši esošajai praksei minētie naudas līdzekļi tiek izlietoti zvērinātu tiesu izpildītāju biroju darba nodrošināšanai (tehniskā aprīkojuma iegādei, biroja saimniecisko izdevumu segšanai, darbinieku algošanai u.c.). Gadījumā, ja pēc aprēķina veikšanas iemaksātie naudas līdzekļi par konta atlikumu nesedz konta apkalpošanas izdevumus, starpību zvērināts tiesu izpildītājs sedz no saimnieciskās darbības kontā esošajiem naudas līdzekļiem.  Atbilstoši šobrīd spēkā esošajam tiesiskajam regulējumam zvērinātam tiesu izpildītājam ir tiesības izmantot skaidras naudas norēķinus. Saskaņā ar Tiesu izpildītāju likuma 142. pantu zvērinātam tiesu izpildītājam ir jābūt stingrās uzskaites kvīšu grāmatiņai naudas iemaksu pieņemšanai, ja personas vēlētos veikt maksājumus skaidrā naudā. Zvērināts tiesu izpildītājs, pieņemot skaidru naudu, izsniedz kvīti. Atbilstoši Latvijas Zvērinātu tiesu izpildītāju padomes 2003. gada 7. martā apstiprinātajiem metodiskajiem norādījumiem „Tiesu izpildītāja saimnieciskās un finansiālās darbības noteikumi” saņemtie naudas līdzekļi iemaksājami depozītu summu uzskaites kontā ne vēlāk kā nākamajā darba dienā.  Tāpat Tiesu izpildītāju likums pašlaik paredz, ka zvērināts tiesu izpildītājs var piedzinējam pienākošos naudas līdzekļus no depozīta konta izmaksāt, izrakstot čeku.  Zvērinātu tiesu izpildītāju praksē skaidras naudas norēķini tiek lietoti reti. Pārsvarā skaidras naudas iemaksa zvērinātam tiesu izpildītājam tiek praktizēta kustamas mantas pārdošanas gadījumā, jo saskaņā ar Civilprocesa likuma 587.panta sesto daļu personai, kura nosolījusi pārdodamo priekšmetu, nekavējoties jāsamaksā vismaz piektā daļa no nosolītās cenas.  Atzīstams, ka skaidras naudas darījumi nav ērti un droši. Turklāt, raugoties no izpildes procesā iesaistīto personu viedokļa, nav izdevīgi.  Pašlaik Tieslietu ministrija, izskatot valsts pārvaldes iestāžu un privātpersonu sūdzības par zvērinātu tiesu izpildītāju darbībām ar depozīta kontā ieskaitītajiem naudas līdzekļiem, nevar pārliecināties par sūdzībā norādīto apgalvojumu patiesumu, ņemot vērā, ka Tieslietu ministrijai nav tiesības no kredītiestādēm pieprasīt informāciju par zvērināta tiesu izpildītāja depozīta kontā veiktajām darbībām un depozīta konta atlikumu. No 2012. gada 1. janvāra regulārās zvērināta tiesu izpildītāja grāmatu un izpildu lietu pārbaudes nodrošinās Latvijas Zvērinātu tiesu izpildītāju padome. Arī padomei šobrīd normatīvajos aktos nav noteiktas tiesības no maksājumu iestādes iegūt informāciju par zvērināta tiesu izpildītāja depozīta kontā esošajiem naudas līdzekļiem. Tādējādi tiek kavēta iespēja nodrošināt pilnīgu zvērinātu tiesu izpildītāju uzraudzību.  Ar 2011. gada 16. februāra likumu „Grozījumi Tiesu izpildītāju likumā” ar mērķi atslogot tiesas, Tiesu izpildītāju likumā tika veikti grozījumi, izņemot zvērinātu tiesu izpildītāju uzraudzības, kas tiek realizēta kā lietvedības pārbaude, no tiesu kompetences un to nododot Latvijas Zvērinātu tiesu izpildītāju padomei kā zvērinātu tiesu izpildītāju pārstāvības un uzraudzības institūcijas kompetencē. Taču šobrīd likumā saglabājies regulējums, ka apgabaltiesas priekšsēdētājs nodrošina zvērinātu tiesu izpildītāju likuma depozītu summu uzskaites grāmatu apstiprināšanu un parakstīšanu. Atzīstams, ka minētā funkcija nav saistīta ar zvērināta tiesu izpildītāju rīcības pareizības izvērtēšanu un līdz ar to nav attaisnojama tās saglabāšana tiesu kompetencē. |
| 3. | | Saistītie politikas ietekmes novērtējumi un pētījumi | Likumprojekts šo jomu neskar. |
| 4. | | Tiesiskā regulējuma mērķis un būtība | Likumprojekts paredz noteikt, ka katrs zvērināts tiesu izpildītājs uz sava vārda no parādnieka piedzīto naudas līdzekļu un citu summu, kas pienākas ieinteresētajām personām, saņemšanai atver kontu Valsts kasē. Līdz ar to nodrošinot, ka zvērinātu tiesu izpildītāju kā amatpersonu norēķinu konti ir vienīgi Valsts kasē.  Lai operatīvi nodrošinātu kontu atvēršanu Valsts kasē zvērinātu tiesu izpildītāju amata darbību veikšanai, kā arī izslēgtu iespēju personai, kura atstājusi zvērināta tiesu izpildītāja amatu vai kurai uz laiku liegtas iespējas pildīt zvērināta tiesu izpildītāja amata pienākumus, rīkoties ar zvērināta tiesu izpildītāja depozīta kontā esošajiem trešo personu naudas līdzekļiem, ar likumprojektu noteikts, ka Tieslietu ministrija informāciju par zvērināta tiesu izpildītāja iecelšanu, atbrīvošanu, atcelšanu vai atstādināšanu no amata pienākumu pildīšanas nosūta Valsts kasei.  Valsts kase nodrošina Valsts kases kontu apkalpošanas un maksājumu pakalpojumu sniegšanu, izmantojot Budžeta elektronisko norēķinu sistēmu „eKase” (turpmāk – *eKase*). Ar *eKases* starpniecību Valsts kase nodrošina saviem klientiem iespēju veikt maksājumu rīkojumus, apskatīt maksājumu rīkojumu izpildes rezultātus, kā arī saņemt Valsts kases piedāvāto finanšu informāciju – konta izrakstu un konta kopsavilkumu. Tādējādi, pārejot uz kontu apkalpošanu Valsts kasē, zvērināti tiesu izpildītāji arī turpmāk varēs visus norēķinus veikt elektroniski, izmantojot eKasi, kura pēc savām pamatfunkcijām ir analoģiska komercbanku internetbankām.  Lai zvērināts tiesu izpildītājs atvērtu kontu Valsts kasē un iegūtu tiesības lietot elektronisko norēķinu sistēmu *eKase*, tam atbilstoši Ministru kabineta 2009. gada 22. decembra noteikumiem Nr. 1637 „Kontu lietošanas un maksājumu izpildes kārtība Valsts kasē” jāiesniedz Valsts kasē iesniegums par konta atvēršanu, jānoformē parakstu paraugu kartīte un jāiesniedz pieteikums par Valsts budžeta elektronisko norēķinu sistēmas *eKases* izmantošanu. Minēto dokumentu iesniegšanu Valsts kasē iespējams nodrošināt arī elektroniski, izmantojot drošu elektronisko parakstu. Tādējādi pāreja no kontu sistēmas kredītiestādēs uz kontu atvēršanu Valsts kasē neradīs zvērinātiem tiesu izpildītājiem būtisku administratīvu papildus slogu.  Nosakot, ka zvērināts tiesu izpildītājs savu amata darbību nodrošināšanai nepieciešamo kontu tur vienīgi Valsts kasē, netiks mulsināti parādnieki par konta piederību, respektīvi, vai depozīta konts, kurš ir atvērts kredītiestādē ir tiesu izpildītāja kā fiziskas personas personiskais konts (ņemot vērā, ka depozīta kontu kredītiestādē zvērināts tiesu izpildītājs atver uz sava vārda), vai arī depozīta konts ir zvērināta tiesu izpildītāja kā amatpersonas konts. Turpmāk jebkurai personai, pārskaitot līdzekļus uz zvērināta tiesu izpildītāja kontu Valsts kasē, tiks kliedētas šaubas par konta statusu.  Tāpat paredzot, ka zvērināts tiesu izpildītājs piedzītos naudas līdzekļus tur tikai kontā Valsts kasē, tiks pilnībā nodrošināta zvērināta tiesu izpildītāja kā amatpersonas piedzīto un izpildu lietas ietvaros iemaksāto naudas līdzekļu šķirtība no zvērināta tiesu izpildītāja kā privātpersonas līdzekļiem.  Vienlaikus tiks atvieglota kārtība, kādā nodrošināma zvērinātu tiesu izpildītāju iecirkņu darba nepārtrauktība gadījumā, kad zvērināts tiesu izpildītājs atbrīvots, atcelts vai atstādināts no amata, kā arī zvērināta tiesu izpildītāja nāves vai ilgstošas slimības gadījumā. Zvērinātam tiesu izpildītājam, kuram ar tieslietu ministra rīkojumu šādā gadījumā paralēli savam pamata iecirknim tiek uzdots pildīt amata pienākums arī vakantā iecirknī, nebūs nepieciešamība uzturēt vairākus zvērināta tiesu izpildītāja kontus dažādās kredītiestādēs, jo visu kontu darbība tiks nodrošināta Valsts kases ietvaros. Turklāt minētais arī izslēgs gadījumus, kad amatu atstājis zvērināts tiesu izpildītājs apzināti kavē iecirknim piekritīgo depozīta konta nodošanu tieslietu ministra rīkojumā norādītajam tiesu izpildītājam.  Tiesiskais regulējums paredz arī Tieslietu ministrijas un Latvijas Zvērinātu tiesu izpildītāju padomes tiesības tai normatīvos aktos noteikto funkciju veikšanai, proti, uzraudzības pār zvērinātu tiesu izpildītāju darbu īstenošanas nodrošināšanai saņemt ziņas par zvērinātu tiesu izpildītāju depozīta kontos reģistrētiem maksājumiem.  Likumprojekts paredz izslēgt iespēju zvērinātam tiesu izpildītājam, veicot amata darbības, lietot skaidras naudas norēķinus. Likumprojekts paredz, ka turpmāk zvērināts tiesu izpildītājs visas no parādnieka pienākošās summas saņems tikai zvērināta tiesu izpildītāja kontā Valsts kasē. Tādējādi zvērinātam tiesu izpildītājam nebūs nepieciešams turēt un kārtot stingrās uzskaites kvīšu grāmatiņas skaidras naudas iemaksu pieņemšanai, atvieglojot zvērinātu tiesu izpildītāju darbu.  Tāpat likumprojekts paredz atteikties no iespējas zvērinātam tiesu izpildītājam izmaksāt piedzinējam līdzekļus no konta, izrakstot čeku. Tā kā skaidras naudas izmaksu čeki ir samērā neefektīvs maksājumu pakalpojums un praksē tiek izmantots samērā reti, to lietderība ir minimāla un pakalpojuma process ir sarežģīts. Paredzēts, ka ar likumprojekta spēkā stāšanos zvērināts tiesu izpildītājs piedzinējam pienākošās summas izmaksās tikai pārskaitot uz piedzinēja maksājumu kontu. Tāpat likumprojekts noteic, ka visus maksājumus, kas saistīti ar tiesas un citu institūciju nolēmumu izpildi un citu zvērināta tiesu izpildītāja profesionālo darbību, personas veic ar pārskaitījumu uz zvērināta tiesu izpildītāja depozīta kontu Valsts kasē.  Tādējādi visi zvērināta tiesu izpildītāja norēķini notiks tikai elektroniski, un zvērinātam tiesu izpildītājam nebūs nepieciešama stingrās uzskaites kvīšu grāmatiņa, čeku grāmata, kā arī savā prakses vietā nebūs pat īslaicīgi jāuzglabā skaidra nauda, būtiski samazinot noziedzīgu nodarījumu pret personas mantu risku.  Ņemot vērā apstākli, ka gan lielā izpildu lietu skaita, gan nepieciešamo finanšu līdzekļu apjoma dēļ praktiski nav iespējams nodrošināt visu zvērinātu tiesu izpildītāju lietvedībā esošajās lietās iesaistīto personu (piedzinēja, parādnieka un citu personu, kurām zvērināts tiesu izpildītājs devis rīkojumu par parādniekam pienākošos naudas summu ieturēšanu (piemēram, parādnieka darba devēju)) informēšanu par zvērinātu tiesu izpildītāju norēķinu rekvizītu nomaiņu, likumprojekts paredz Tiesu izpildītāju likumu papildināt ar pārejas noteikumu, kurš nosaka, ka rīkojumos, kurus zvērināts tiesu izpildītājs ir izdevis līdz 2011. gada 31. jūnijam, ietvertā informācija par zvērināta tiesu izpildītāja norēķinu rekvizītiem kredītiestādē rīkojuma adresātam ir saistoša līdz 2012. gada 31. jūnijam. Tādējādi maksimāli tiek samazināts tādu gadījumu skaits, kad persona nevar izpildīt zvērināta tiesu izpildītāja izdotu rīkojumu tā iemesla dēļ, ka zvērināta tiesu izpildītāja konts kredītiestādē ir slēgts.  Tāpat likumprojekts paredz noteikt, ka turpmāk zvērinātu tiesu izpildītāju kontā Valsts kasē esošo summu uzskaites grāmatu apstiprināšanu nodrošina Latvijas Zvērinātu tiesu izpildītāju padome.  Vienlaicīgi pāreja uz zvērinātu tiesu izpildītāju kontu sistēmu Valsts kasē paaugstinātu Valsts kases īstermiņa likviditātes rādītājus un nedaudz samazinātu aizņemšanās nepieciešamību un parāda apkalpošanas izmaksas. |
| 5. | | Projekta izstrādē iesaistītās institūcijas | Likumprojekta izstrādē tika iesaistīti pārstāvji no Valsts kases. |
| 6. | | Iemesli, kādēļ netika nodrošināta sabiedrības līdzdalība | Likumprojekts šo jomu neskar. |
| 7. | | Cita informācija | Nav. |
| **II. Tiesību akta projekta ietekme uz sabiedrību** | | | |
| 1. | Sabiedrības mērķgrupa | | Zvērināti tiesu izpildītāji. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Ikviena persona, kurai izpildu lietas vai tiesvedības ietvaros ir pienākums vai nepieciešamība veikt naudas līdzekļu iemaksu zvērinātam tiesu izpildītājam. |
| 3. | Tiesiskā regulējuma finansiālā ietekme | | Valsts kase no savu klientu kontiem neietur papildus komisijas maksu par maksājumu rīkojumu izpildi. Līdz ar to arī zvērinātu tiesu izpildītāju veiktajiem pārskaitījumiem no depozīta konta Valsts kasē netiks piemērota komisijas maksa, kas savukārt samazinās kopējos sprieduma izpildes izdevumus.  Latvijas Zvērinātu tiesu izpildītāju padome ir vērsusi uzmanību uz apstākli, ka zvērinātiem tiesu izpildītājiem var rasties papildus izdevumi saistībā ar nepieciešamību atkārtoti informēt izpildes procesā iesaistītās personas par Valsts kasē atvērtā konta rekvizītiem. |
| 4. | Tiesiskā regulējuma nefinansiālā ietekme | | Tiek nodrošināta drošāka norēķināšanās iespēja ar zvērinātiem tiesu izpildītajiem. Izslēdzot iespēju zvērinātam tiesu izpildītājam veikt skaidras naudas norēķinus, ikvienā gadījumā maksājumi būs veicami ar maksājumu iestādes starpniecību naudas pārvedumu veidā.  Iespējams, šāds regulējums negatīvi varētu ietekmēt personas, kuras izpildu lietas ietvaros piedalās parādniekam piederošas kustamas mantas izsolē, jo tiek apgrūtināta iespēja nekavējoties pēc nosolīšanas nodrošināt daļu no nosolītās cenas nomaksu. Proti, vienīgais veids, lai zvērinātam tiesu izpildītājam samaksātu nosolīto cenu, ir veikt naudas pārvedumu ar maksājumu iestādes starpniecību, par to maksājot vēl atsevišķu maksājumu iestādes noteiktu komisijas maksu. Turklāt šāda kārtība papildus prasītu arī personas un zvērināta tiesu izpildītāja laika resursus, jo personai būs jādodas uz tuvāko maksājumu iestādi veikt maksājumus un pēc tam vēlreiz jāvēršas pie zvērināta tiesu izpildītāja, lai iesniegtu maksājumu apliecinošu dokumentu.  Taču atzīstams, ka likumprojektā paredzēto grozījumu kopējais labums jeb labums, ko iegūtu sabiedrība, ir ievērojami lielāks nekā varbūtējais atsevišķu indivīdu interešu ierobežojums. |
| 5. | Administratīvās procedūras raksturojums | | Lai pirmreizēji nodrošinātu konta atvēršanu Valsts kasē, zvērinātam tiesu izpildītājam jāiesniedz Valsts kasē iesniegums par konta atvēršanu, jānoformē parakstu paraugu kartīte un jāiesniedz pieteikums par Valsts budžeta elektronisko norēķinu sistēmas *eKases* izmantošanu.  Valsts kase nodrošina zvērināta tiesu izpildītāja konta atvēršanu, parakstu paraugu kartītes apstiprināšanu un zvērināta tiesu izpildītāja reģistrēšanu *eKase* sistēmā Ministru kabineta 2009. gada 22. decembra noteikumos Nr. 1637 „Kontu lietošanas un maksājumu izpildes kārtība Valsts kasē” noteiktajā kārtībā. |
| 6. | Administratīvo izmaksu monetārs novērtējums | | Nav. |
| 7. | Cita informācija | | Nav. |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | |
| **Rādītāji** | | | | | **2011 gads** | | | Turpmākie trīs gadi (tūkst. latu) | | | |
| **2012** | | **2013** | **2014** |
| Saskaņā ar valsts budžetu kārtējam gadam | | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo gadu | | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu |
| 1 | | | | | 2 | | 3 | 4 | | 5 | 6 |
| 1. | | Budžeta ieņēmumi | | | 217 000,0 | | 0 | 0 | | 0 | 0 |
| 1.1. | | valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | | 217 000,0 | | 0 | 0 | | 0 | 0 |
| 1.2. | | valsts speciālais budžets | | |  | |  |  | |  |  |
| 1.3. | | pašvaldību budžets | | |  | |  |  | |  |  |
| 2. | | Budžeta izdevumi | | | 217 000,0 | | -150,0 | -300,0 | | -300,0 | -300,0 |
| 2.1 | | . valsts pamatbudžets | | | 217 000,0 | | -150,0 | -300,0 | | -300,0 | -300,0 |
| 2.2. | | valsts speciālais budžets | | |  | |  |  | |  |  |
| 2.3. | | pašvaldību budžets | | |  | |  |  | |  |  |
| 3. | | Finansiālā ietekme: | | | 0 | | 150,0 | 300,0 | | 300,0 | 300,0 |
| 3.1. | | valsts pamatbudžets | | | 0 | | 150,0 | 300,0 | | 300,0 | 300,0 |
| 3.2. | | speciālais budžets | | |  | |  |  | |  |  |
| 3.3. | | pašvaldību budžets | | |  | |  |  | |  |  |
| 4. | | Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | X | | 0 | 0 | | 0 | 0 |
| 5. | | Precizēta finansiālā ietekme | | | X | | 150,0 | 300,0 | | 300,0 | 300,0 |
| 5.1. | | valsts pamatbudžets | | | 150,0 | 300,0 | | 300,0 | 300,0 |
| 5.2. | | speciālais budžets | | |  |  | |  |  |
| 5.3. | | pašvaldību budžets | | |  |  | |  |  |
| 6. | | Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | | Saskaņā ar likumu „Par valsts budžetu 2011.gadam” Finanšu ministrijas apakšprogrammas 31.02.00 „Valsts parāda vadība” procentu izdevumi valsts parāda apkalpošanai ir 217 milj. latu.  Saskaņā ar Zvērinātu tiesu izpildītāju likuma 13.sadaļas 144.pantu Zvērinātam tiesu izpildītājam ir atsevišķs depozīta konts kredītiestādē, kurā tiek glabāti no parādniekiem piedzītie naudas līdzekļi un citas summas, kas pienākas ieinteresētajām personām.  2010.gada pirmajā pusgadā tiesu izpildītāji piedzina un depozīta kontos uzglabāja 38,7 milj. latus. Šie līdzekļi tiek uzglabāti līdz brīdim, kamēr tiek veiktas izmaksas ieinteresētajām personām un to uzglabāšanas laiks ir atšķirīgs. Līdz ar to var pieņemt, ka šī ir vidējā summa, kāda atrodas depozīta kontos.  Veicot piesardzīgus aprēķinus, var pieņemt, ka depozīta kontos regulāri uz dienas beigām varētu uzglabāties ap 15 milj. latu, attiecīgi Valsts kasei samazinot aizņemšanos likviditātes nodrošināšanai, kas savukārt radītu iespēju parāda apkalpošanas izmaksu ietaupījumam līdz 300 000 LVL gadā. | | | | | | |  |  | |  |  |
| 6.1. | | detalizēts ieņēmumu aprēķins | | |  |  | |  |  |
| 6.2. | | detalizēts izdevumu aprēķins | | |
| 7. | | Cita informācija | | |  | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | | | |
| 1. | | | Nepieciešamie saistītie tiesību akti | | | Paralēli šim likumprojektam ir sagatavots likumprojekts „Grozījumi likumā par budžetu un finanšu vadību”, paplašinot to subjektu loku, kuri atver kontu Valsts kasē, un, lai nodrošinātu minētajā, kā arī šajā likumprojektā noteiktā īstenošanu, plānots izstrādāt Ministru kabineta noteikumu projektu „Grozījumi Ministru kabineta 2009.gada 22.decembra noteikumos Nr. 1637 „Kontu lietošanas un maksājumu izpildes kārtība Valsts kasē””. | | | | |
| 2. | | | Cita informācija | | | Nav | | | | |
| **V. Tiesību akta projekta atbilstība Latvijas Republikas starptautiskajām saistībām** | | | | | | | | | | | |
| Nav attiecināms. | | | | | | | | | | | |
| **VI. Sabiedrības līdzdalība un šīs līdzdalības rezultāti** | | | | | | | | | | | |
| Nav attiecināms. | | | | | | | | | | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | | | | | | | |
| 1. | Projekta izpildē iesaistītās institūcijas | | | Tiesību akta izpilde notiks esošo valsts institūciju ietvaros. | | | | | | | |
| 2. | Projekta izpildes ietekme uz pārvaldes funkcijām | | | Nav attiecināms. | | | | | | | |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | | | Jaunas valsts institūcijas netiek radītas. | | | | | | | |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | | | Nav attiecināms. | | | | | | | |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | | | Nav attiecināms. | | | | | | | |
| 6. | Cita informācija | | | Nav. | | | | | | | |

Tieslietu ministra vietā

aizsardzības ministrs A. Pabriks

Iesniedzējs: tieslietu ministra vietā

aizsardzības ministrs A. Pabriks

Vīza: Valsts sekretārs M. Lazdovskis

28.03.2011 9:42

2732

E. Timpare

67036829, evija.timpare@tm.gov.lv

U.Dreimanis

67036827, [uldis.dreimanis@tm.gov.lv](mailto:uldis.dreimanis@tm.gov.lv)

E. Rēķis

67036752, [eriks.rekis@tm.gov.lv](mailto:eriks.rekis@tm.gov.lv)